Paramedikus met mes aangeval op ongelukstoneelArgieffoto: ER24 Chitra Bodasing-Harduth, woordvoerder van ER24, het gesê paramedici het Saterdagaand op ŉ ongelukstoneel in Ohrtmannweg afgekom. Die paramedici was op pad na ŉ hospitaal daar naby nadat hulle op ŉ ander ongeluk reageer het. Volgens Bodasing-Harduth het die paramedici stilgehou om te kyk of hulle kan help. “Die vier insittendes van een van die motors wat in die ongeluk betrokke was, het die paramedici beledigings toegeslinger. Een van die insittendes het later ŉ mes uitgepluk en ŉ paramedikus daarmee aangeval. Die paramedikus het wonde aan sy gesig en hande opgedoen. ŉ Lid van die publiek het tussenbeide getree en kon daarin slaag om die mes by die man af te neem.” Die paramedici het kort ná die aanvang van die verbale mishandeling reeds bystand van ander paramedici en die polisie ontbied. “Nog ŉ ER24-voertuig het op die toneel aangekom ná die mesvoorval en dieselfde man het oor die hoofweg gehardloop en met ŉ baksteen teruggekom. Paramedici kon egter daarin slaag om die baksteen by hom af te neem.” Die polisie het hierna op die toneel aangekom. Volgens Bodasing-Harduth het dieselfde man glo ook polisiebeamptes erg uitgeskel. Hy het glo ook die bestuurder van die ander motor wat in die ongeluk betrokke was, aangerand. Die polisie het vier mense op die toneel in hegtenis geneem en na die Mountain Rise-polisiestasie geneem. Sake van aanranding met die doel om ernstig te beseer, roekelose of nalatige bestuur, kwaadwillige saakbeskadiging en verset teen inhegtenisneming is aanhangig gemaak. “Die beseerde paramedici moes steke aan sy gesig en hand kry en het verskeie kneusplekke opgedoen,” het Bodasing-Harduth gesê.